राजा भोज भोपाल के अउर भोजपुरी बिहार के? ई कइसे हो गइल. ई सवाल जब हम मध्य प्रदेश के मुख्यमंत्री शिवराज सिंह चौहान के सोझा रखनी तऽ एकबारगी ऊ अवाक रह गइलें. जब उनका मुंह से कवनो शब्द ना निकलल. तऽ हम फेर उनका से कहनी- रउआ या तऽ राजा भोज के साथे भोजपुरी के रिश्ता के स्वीकार करीं, चाहे इंकार करीं आ चाहे एह विषय पऽ शोध कराई. तनिका देर खामोश रहला के बाद शिवराज सिंह कहलन हम जरूर एह पऽ शोध कराइब. पीपली लाइव फिलिम के गाना याद करीं - सखी संइयां तो खूबै कमात हैं, महंगाई डायन खाये जात है. ई गाना मध्य प्रदेश के एगो लोकगीत पऽ आधारित बा. एह गाना में भोजपुरी के पुट साफ-साफ लउकता. मध्य प्रदेश में इतिहास प्रसिद्ध राजा भोज के मौजूदगी के जतना अकाट्य प्रमाण बा ओतनहीं बिहार में मालवा के परमार वंशीय राजा भोज के भाग के आवे आ डुमरांव में नगर बसावे के प्रमाण बा. माने ई कि मालवा के राजा भोज आ भोजपुरी के संबंध के बारे में कवनो शंका संदेह के गुंजाइश नइखे. भोज से भइल भोजपुरी. बाकिर कवन भोज? मालवा के कि कन्नौज के? परमारवंशीय राजा भोज कि मिहिर भोज? आ कि वैदिक-कालीन भोज? सरकार एकरा पऽ शोध काहे नइखे करावत...द संडे इंडियन एह सवालन पऽ विस्तार से पड़ताल करे के कोसिस कइले बा. पढ़ीं ओंकारेश्वर पांडेय के ई खास रिपोर्ट ...
भोजपुरी के नाम सुनते बगावत आ बलिदान के धरती भोजपुर इयाद आवेले. उहे भोजपुर जेकरा बारे में कहल जाला कि एहिजा अस्सियो बरिस में जवानी जागेले. बाबू कुंवर सिंह के रूप में एह माटी के दास्तान इतिहास में बहुत पहिले दर्ज हो चुकल बा. ओइसे भी एह भोजपुर के आपन इतिहास बड़ा शानदार आ दिलचस्प रहल बा. भोजपुरी के जनम बिहार के पुराना शाहाबाद जिला के डुमरांव के भिरी स्थित इहे पुरनका भोजपुर गांव से भइल मानल जाला. एही क्षेत्र के आदर्श भोजपुरियो मानल जाला. आ इतिहास बतावत बा कि मालवा के परमार वंशी राजा भोज मुगलन के शासन काल में उनका हमला से बचे खाती एहिजा भाग के अइले आ भोजपुर नाम से नगर बसवले. एकरा बारे में विस्तार से जानकारी नीचे दीहल गइल बा. बाकिर आश्चर्यजनक रूप से मालवा के राजा भोज के बिहार आवे आ भोजपुर नगर बसावे आ चाहे भोजपुरी के साथे उनकर कवनो संबंध होखे के कवनो जानकारी भोपाल के भोज संस्थान आ चाहे मध्य प्रदेश के इतिहासकार लोगन के तनिको नइखे. हालांकि ऊ सब लोग एह बात के मानत बा कि एकरा बारे में अबहीं तकले कवनो आधिकारिक शोध नइखे भइल. एहीसे हमरा सवाल पऽ कि भोज भोपाल के भोजपुरी बिहार के - ई कइसे हो गइल? मध्य प्रदेश के मुख्यमंत्री के कवनो तत्काल जवाब ना सोझल. तनिका देर चुप रहला के साथे उनका चेहरा पऽ ई सवाल से मुस्कियो छा गइल. बाद में ऊ एकरा पऽ शोध करावे के आश्वासन द संडे इंडियन के दीहले. मुख्यमंत्री शिवराज सिंह चौहान के ई आश्वासन के बाद ई उमेद कइल जा सकेला कि आगे चल के ओह शोधन के बाद भोज, भोजपुर आ भोजपुरी से मालवा के राजा के कवनो संबंध होखला आ चाहे ना होखला पऽ कुछ प्रकाश जरूर पड़ी. बाकिर एकरा पऽ शोध बिहार अउर उत्तर प्रदेश सरकार के करावे के चाहीं आ एकरा पऽ इतिहास के छात्रन आ विद्वानो लोगन के निष्पक्ष शोध करे के चाहीं ताकि एगो रहस्य पऽ से परदा उठे. काहेंकि भोजपुर आ भोजपुरी के साथे मालवा के राजा के संबंध के चर्चा के अलावा, मिहिर भोज, वैदिक कालीन भोज आ भोज जाति के लोगनो से संबंध होखे के दावा कुछ लोग इतिहास में कइले बा.
हमार कहनाम ई बा कि भोज, भोजपुर आ भोजपुरी में संबंध तऽ बा नू जी? अब भोज कवन? कहवां के भोज?
कहां राजा भोज आ कहां गंगू तेली - ई कहावत राजा भोज से जुड़ल बा. कवन राजा भोज से. आ एह कहावत के चर्चा भोजपुर में गांव-जवार सगरे खूब होला. कुछ अज्ञानी लोग मजाक कऽ सकेला कि कहां राजा भोज आ कहां भोजपुरी - बाकिर एह मजाक से भोजपुरी के भोज से दूर ना कइल जा सके. काहेंकि एह लेख में हमनी के जवना विद्वानन के उद्धृत कइले बानीं जा आ जवना किताबन अउर दस्तावेजन के जिकिर कइले बानीं जा ओकरा के केहू सहजता से खारिज ना कऽ पाई. एहीसे हमनियों के एह बात के जरूरत महसूस कऽ रहल बानीं जा कि एह मुद्दा पऽ शोध करावे के जरूरत बा. दुनिया भर में फइलल भोजपुरिया लोगन के ई जाने के हक जरूर बा कि उनकर जड़ कहां बा. शोध के नतीजा कुछुओ होखे, बाकिर भोजपुरिया लोग मालवा के राजा भोज आ उनका द्वारा भोपाल भिरी बनवावल हजार साल पुरान शिवमंदिर आदि के प्रति आपन श्रद्धा राखल छोड़ ना सकेला...
काहेंकि मध्य प्रदेश में इतिहास प्रसिद्ध राजा भोज के मौजूदगी के जतना अकाट्य प्रमाण बा ओतनहीं बिहार में मालवा के परमार वंशीय राजा भोज के भाग के आवे आ डुमरांव में नगर बसावे के प्रमाण बाटे. माने ई कि मालवा के राजा भोज आ भोजपुरी के संबंध के बारे में कवनो शंका संदेह के गुंजाइश नइखे. भोज से भइल भोजपुरी. बाकिर कवन भोज? मालवा के कि कन्नौज के? परमारवंशीय राजा भोज कि मिहिर भोज? आ कि वैदिक - कालीन भोज?
विद्वानन में एह बात पऽ मतांतर जरूर रहल बा कि भोजपुरी के नामकरण जवना राजा भोज के नाम पऽ भइल ऊ मालवा के राजा भोज रहन कि कन्नौज के प्रतिहारवंशी राजा भोज आ कि मिहिर भोज आ कि इतिहास में वर्णित भोज जाति के नाम पऽ भोजपुरी के नाम पड़ल. बाकिर द संडे इंडियन के पड़ताल में जवन नतीजा निकलत बा ओकरा मोताबिक मालवा के परमारवंशीय राजा भोज से भोजपुरी के संबंध के जादे प्रमाण लउकत बाटे. इहो बात धेयान में राखे के चाहीं कि भोजपुर नाम के गांव, कस्बा आ नगर बिहार आ मध्य प्रदेश के अलावा उत्तर प्रदेश आ नेपाल में भी बा. बाकिर ओह सभन में कवनो से भोजपुरी के नजदीकी रिश्ता नइखे लउकत. एह लेख में हमनी आगे ओह कुल्ह विचारन के बारे में जाने के कोशिश करब जा जवन भोजपुरी के जनम चाहे नामकरण से जुड़ल बा.
बात चाहे कन्नौज के प्रतिहारवंशी राजा भोज के होखे आ चाहे मिहिर भोज के. एह लोगन के नाम पऽ भोजपुरी के नामकरण होखे अउर चाहे उनका से संबंध के होखला के बारे में कवनो जमीनी प्रमाण हमनी के ना मिलल. बाकिर मालवा के परमारवंशीय राजा भोज से संबंध के कइगो प्रमाण इतिहास से लेके वर्तमान तक मिलल बाटे.
सबसे ताजा आ नया प्रमाण द संडे इंडियन के धार के भोजशाला में मिलल बा. धार के भोजशाला के मंदिर में जवन शिलालेख बाड़ी सन, ओकरा में से एगो पऽ जवन संदेश अंकित बा ऊ भोजपुरी के कैथी लिपि में बा. एह तस्वीर के इंटरनेट पऽ केहू देख सकेला. मध्य प्रदेश के इतिहासकार लोगन के मोताबिक 'पूर्वकाल में मालवा राज्य के (वर्तमान मध्य प्रदेश के) परमार वंश में महापराक्रमी आ महाज्ञानी राजा भोज (शासनकाल वर्ष 1010 से 1065) भइलन. इनका तपस्या से प्रसन्न होके सरस्वती देवी उनका के दर्शन देले रहीं. एकरा बाद राजा भोज सुप्रसिद्ध मूर्तिकार मनथल से संगमरमर के देवी के शांतमुद्रा में मनमोहक मूर्ति बनवइलें. राजा भोज के जवना जगहा पऽ वाग्देवी के दर्शन भइल रहे, ओही स्थान पऽ एह मूर्ति के स्थापना कइल गइल. अब अगर एह मंदिर के एह शिलालेख के तस्वीर (पृष्ठ संख्या 33 पऽ प्रकाशित) रउआ धेयान से देखीं तऽ एकरा पऽ कैथी लिपि में -सीताराम- लिखल साफ लउकत बा. कैथी भोजपुरी के बहुत प्रचलित लिपि रहल बिया. एकरा बारे में कवनो शंका संदेह बिहार-यूपी के जानकार लोगन में नइखे.
एल. एस. एस. वो माले के लिखल पढ़ीं शाहाबाद गजेटियर में, जी. ए. ग्रियर्सन लिखले अपना सुप्रसिद्ध लिंग्विस्टिक सर्वे ऑफ इडिंया के भाग- 5 में आ दुर्गाशंकर प्रसाद सिंह आपन किताब भोजपुर के कवि अउर काव्य में लिखले बाड़े कि मालवा के राजा भोजदेव एह इलाका (डुमरांव) अइलें आ आपन राज के स्थापना कइलें आ उनकरे नाम पऽ भोजपुर के नामकरण भइल. भोजपुरिया लोगन के जानकारी खाती बता दीहीं कि भोपाल से 30 किलोमीटर के दूरी पऽ राजा भोज के हजार साल पुरान मंदिर बा. भोपाल हवाई अड्डा के नामो राजा भोज के नाम पऽ बा अउर भोपाल के नाम भोजपाल रखे के मांग होत रहल बा. अइसहीं धार, उज्जैन आ मध्य प्रदेश के दोसर भागन में राजा भोज के मंदिर आ दोसर स्मृति शेष बाटे.
शाहाबाद गजेटियर में का लिखल बा?
बिहार आ उत्तर प्रदेश के इतिहासकार लोग भोजपुर के सीधा संबंध मालवा के राजा भोज (1005-1055) से जोड़ेला. शाहाबाद गजेटियर' में इहे लिखल बा कि बक्सर जिला के डुमरांव अनुमंडल से दू मील उत्तर बसल भोजपुर एगो गांव बा, जेकर नाम मालवा के राजा भोज के नाम पऽ पड़ल. इतिहास बा कि मालवा से चलल राजा भोज जब एह क्षेत्र में पहुंचलन तब चेरो वंश एहिजा शासन करत रहे. भोज ओकरा के हराके एहिजा परमार वंश के शासन स्थापित कइलन आ अपना नाम पऽ एगो गांव बसवलन- भोजपुर. शाहाबाद गजेटियर बिहार के सरकारी दस्तावेज हऽ. ओह घड़ी डुमरांव शाहाबाद जिला में पड़त रहे. अब भोजपुर आ बक्सर अलग जिला हो गइल बा. पुरनका शाहाबाद जिला में से दूगो जिला अउर निकल गइल, भभुआ आ रोहतास.
शाहाबाद गजेटियर के मोताबिक भोजपुर एगो गांव हऽ, जवन बक्सर सबडिवीजन में, डुमरांव से दू मील उत्तर में बसल बा. सन 1921 ई. में एकर जनसंख्या 3605 रहे. एह गांव के नाम मालवा के राजा भोज के नाम पऽ पड़ल बा. कहल जाला कि राजा भोज राजपूतन के गिरोह के साथे एह जिला पऽ आक्रमण कइलें अउर ईहवां के आदिवासी चेर के हटाके अपना अधीन कऽ लिहले. ईहवां राजा भोज के प्राचीन महलन के भग्नावशेष आजुओ मौजूद बा. एह गांव के नाम से भोजपुर परगना के नामकरण भइल बा.'
अब डुमरांव के ओह भोजपुर के नाम पुरनका भोजपुर (पुराना भोजपुर) हो गइल बा. आ एकरा साथहीं नया बसल इलाका के नवका भोजपुर (नया भोजपुर) कहल जाला.
एह मत के समर्थन पंडित बलदेव जी उपाध्याय कइले बाड़े. ऊ लिखले बाड़े कि उज्जैन से राजपूत लोग इहवां आके आपन राज्य स्थापित कइले. ओकरा केंद्र के नाम भोजपुर पड़ल आ एही भोजपुर के नाम से भोजपुरी भाषा के नामकरण भइल. बलदेव जी उपाध्याय के ई मत उनकर किताब भोजपुरी ग्राम-गीत के भूमिका में दीहल गइल बा. बाकिर कुछ लोग एह पऽ सवाल उठावत कहत बाड़े कि वास्तव में मुसलमानन के बसावल भोजपुर' के भग्नावशेष के भरम से शाहाबाद गजेटियर के विद्वान लेखक राजा भोज के प्राचीन महल के अवशेष समझ लीहले बाड़े.
पंडित सकल नारायण शर्मा के मोताबिक धार नगरी के राजा भोज संस्कृत भाषा में 'भोजप्रबंध' नामक ग्रंथ के रचना कइके अमर हो गइलन. अइसन जनश्रुति बा कि चेरो वंश के राजा के हरवला के बाद अपना विजय के इयाद में राजा भोज एहिजा भोजपुर नाम के एगो गांव बसवलन. दुर्गाशंकर प्रसाद सिंह अपना किताब 'भोज, भोजपुर और भोजपुरी प्रदेश' में लिखले बाडऩ कि 1005 ई. में उज्जैन (मालवा) के राजसत्ता पवला के बाद आ 1019 ई. से पहिले राजा भोज पूरब के प्रदेशन पऽ विजय प्राप्त करे में सफल रहलन. ई इलाका तब चेरो शासकन के कब्जा में रहल. चेरो राजा के हरवला के बाद राजा भोज घाघ्रदौर (बलिया) में आपन राज्य स्थापित कइलन. घाघ्रदौर के अर्थ होला गंगा आ घाघरा नदी के दोआबा. बृहपद्रक (वर्तमान में बलिया जिला के बड़का गांव) के अपना राज्य के राजधानी बनवलन. बलिया, पूर्वी गोरखपुर, आजमगढ़ के महमूदाबाद तहसील, गाजीपुर के उत्तरी भाग एह राज्य में शामिल रहे. श्री सिंह आगे लिखताडऩ कि घाघ्रदौर के जीतला के बाद राजा भोज गंगा पार कइके शाहाबाद के बक्सर में सोहर जाति के राजा के हरवलन आ एहिजो आपन राज्य स्थापित कइलन. एही जीत के खुशी में ऊ गंगा के किनारे एगो गांव बसवलन, जेकर नाम रखल गइल भोजपुर. बाद में राजा भोज एही भोजपुर के अपना पूर्वी राज्य के राजधानी बनवलन. कालांतर में राजा भोज अपना प्रतिनिधि सामंतन के एहिजा के राज-काज संउप के उज्जैन चल गइलन. तब गाधिनगर (उत्तर प्रदेश के गाजीपुर जिला) में गाधिवंश के शासन रहे. गोग्गल (गोरेया) नाम के दुसाध गाधिवंश के सेनापति रहे. बल के मद में चूर गोग्गल एगो राजपूत के बेटी के साथे बलात्कार कइलस आ ओकरा के आपन पत्नी बनावल चहलस. गोग्गल के आतंक के खबर राजा भोज तक पहुंचल. राजपूत अस्मिता के रक्षा खातिर ऊ फेर एह क्षेत्र में अइलन. गोग्गल के साथे युद्ध भइल. युद्ध में गोग्गल मारल गइल. एकरा बाद गाधिनगर के भी भोजपुर राज्य में मिला दीहल गइल.
'तवारीख-ए-उज्जैनिया' नाम के किताब के लेखक मुंशी विनायक प्रसाद लिखले बाडऩ कि मालवा पऽ कइगो पड़ोसी राज्यन के आक्रमण आ मुसलमानन के हमलन के चलते परमार वंश के ताकत कमजोर पड़ गइल. एह वंश के शासकन के ई महसूस होखे लागल कि फेर-फेर एहिजा के सत्ता उनका हाथे नइखे लाग सकत. एही चलते ऊ लोग मालवा छोड़ के पूरब आ उत्तर के ओर निकल गइल. एही दौरान बिहार में एगो जागीर के स्थापना के अवसर मिलल. बाकिर राजा भोज के उज्जैन लवट गइला के बाद गंवेे-गंवे एहिजा के शासन कमजोर पड़त गइल. तब एह क्षेत्र में बहुत घना जंगल रहे. एही जंगल में कोल-भील, चेरो-खरवार आ अहीर जाति के लोग आपन झोपड़ी बना लीहल. समय के साथे एहिजा फेर से चेरो जाति के शासन स्थापित हो गइल.
'तवारीख-ए-उज्जैनिया' में साफ साफ लिखल बा कि राजा संतन सिंह 1320 ई. में पच्चीस साल के उमिर में अपना पितरन के श्राद्ध खातिर धार (मध्य प्रदेश) से गया (बिहार) अइलन. श्राद्ध कर्म पूरा कइला के बाद ऊ ओह क्षेत्र में पहुंचलन जेकरा सरहद के अंदर उनकर पूर्वज राजा भोज कबो भोजपुर गांव बसवले रहन. एहिजा पहुंचला के बाद उनका चेरो राजा से युद्ध करे के पड़ल. एह युद्ध में संतन सिंह के जीत भइल.
अंग्रेजी लेखक फ्रांसिस बुकानन भोजपुर में दोसरका बार परमार वंशी राजपूतन के अइला के बारे में लिखले बाडऩ कि धार के राजा संतन सिंह दिल्ली जाके एगो मुस्लिम बादशाह से भोजपुर खातिर सनद लेहलन. उनका के कुछ शाही सहायतो मिलल. भोजपुर पहुंच के ऊ चेरो जाति के राजा से युद्ध कइलन आ ओकरा के हरवलन. एही घटना के बाद भोजपुर में परमार वंश के स्थायी रूप से नींव परल. आज भी भोजपुर आ एकरा आस-पास के क्षेत्र में बसल कई गो गांवन में परमार वंशी राजपूत बाडऩ.
उज्जैन (मालवा) से अइला के चलते एह लोग के उज्जैनी राजपूत कहल जाला. भोजपुरांचल में एह लोगन के संख्या बहुत जादे बा. ई लोग अपना के राजा भोजे के वंशज मानेला. इतिहासकारन के तमाम मतभिन्नता के बादो ई मिथक बन चुकल बा कि भोजपुर नाम के जगह उज्जैनी राजपूतन के पूर्वज राजा भोज के बसावल हऽ आ भोजपुरे के नाम पऽ एह क्षेत्र में बोलल जाए वाली बोली के नाम भोजपुरी पड़ल. डुमरांव के राजघराना एकर गवाह बा, जेकर स्थापना परमार वंशी शासक संतन सिंह कइले रहन.
परमार वंश के निशानी 'नवरतन गढ़'
बक्सर जिला मुख्यालय से करीब अठारह किलोमीटर दूर बसल बा भोजपुर. एह गांव के बाहरी हिस्सा में गंगा के किनारे एगो किला के खंडहर बा. ई मालवा से एह क्षेत्र में आइल परमार वंशी राजपूतन के निशानी हऽ. कहल जाला कि एह किला के निर्माण परमार वंशी राजा करवले रहन. हालांकि के करवले रहे, एकरो पऽ इतिहासकारन में मतभिन्नता बा. कुछ इतिहासकारन के मानना बा कि चेरो जाति के राजा के हरवला के बाद राजा भोज विजय के खुशी में भोजपुर नाम के गांव बसवलन. एही गांव में ऊ एगो भव्य किला के निर्माण करवलन. हालांकि पंडित कपिलेश्वर मिश्र लिखले बाडऩ कि राजा भोज के वंशज राजा रूद्रप्रताप नारायण 'नवरत्न' नाम के महल बनववले रहन. सच्चाई जे होखे, बाकिर अतना जरूर बा कि नवरतन गढ़ परमार वंश के ताकत, कला प्रेम आ उत्थान-पतन के गवाह रहल बा. ई किला मुसलमानी स्थापत्य कला के सुंदर नमूना रहे. किला के ऊंचाई अतना रहे कि एकरा बुर्ज पऽ जरे वाले दीया के रोशनी कोसों दूर तक नजर आवत रहे. एकरा बाहरी देवालन पऽ कइल रंग-पोचारा करीब एक हजार साल बाद भी सलामत बा. हालांकि किला के ढेर हिस्सा जमींदोज हो चुकल बा. चारों तरफ जंगल-झाड़ उग आइल बा. कुछ देवाल भर रह गइल बाड़ीसन. उहो देखरेख के अभाव में दरक रहल बाड़ीसन. भोजपुर गांव के निवासी आ बिहार बीस सूत्री कार्यान्वयन समिति के पूर्व प्रदेश उपाध्यक्ष सरफराज अहमद बतवलन कि ऐतिहासिक रूप से काफी महत्वपूर्ण एह किला के बचावे खातिर कबो कवनो ठोस कदम ना उठावल गइल. नतीजा, समय के साथ ई बर्बाद होत चल गइल. गांव के लोगन के मानल जाव तऽ एह किला के अंदर अकूत खजाना दबल बा, जेकर रक्षा एगो विशालकाय सांप करेला. बहुत पहिले कुछ लोग खजाना खातिर किला के खुदाई शुरू कइल. एह दौरान देखल गइल कि ऊ सांप खजाना पऽ कुंडली मार के बइठल बा. सांप खुदाई करे वाला लोग पऽ हमला बोल दिहलस. लोग जान बचाके भागल. तब से किला के अंदर जाए में लोग के डर लागेला. भोजपुर के लोगन के बात पऽ भरोसा करीं तऽ एह किला के अंदर बहुत कुछ रहस्यमय बा. अगर खुदाई होखे तऽ भोजपुर आ भोजपुरी के बहुत बड़ इतिहास पऽ से परदा उठ सकेला. भोजपुर गांव के ही रहे वाला अस्सी वर्षीय मोहिउद्दीन खां किला के सुरक्षा खातिर लंबा समय से लड़ाई लड़ रहल बाडऩ. बाकिर, आज तक उनका हाथे निराशा ही लागल. बावजूद ऊ हार नइखन मानल. पूछला पऽ कहलन कि जब तक सांस चलतिया तब तक एह किला खातिर लड़ाई जारी रही. डुमरांव निवासी शिक्षाविद रमेश सिंह भी किला के प्रति सरकार के बेरूखी से दुखी बाडऩ. श्री सिंह कहताडऩ कि अपना इतिहास के प्रति आदमी के एह तरीका से लापरवाह ना होखे के चाहीं. इतिहास के प्रति बरतल गइल अइसने लापरवाही भूगोल के खतरा में डालेले. डुमरांव अनुमंडल के अरियांव गांव के रहे वाला वैज्ञानिक प्रो. सूर्यकुमार सिंह के मानल बा कि एह किला के संरक्षित तऽ कइले जाव, सरकार एकर खुदाई भी करावे. कवन ठीक कि भोजपुर के धरती के कोख में छिपल इतिहास के कवनो जरूरी पन्ना हाथे लाग जाए.
का 'सिंहासन बत्तीसी' के सिंहासन एहिजे गड़ल बा ?
अगर दुर्गाशंकर प्रसाद सिंह के लिखला पऽ भरोसा कइल जाव तऽ प्रसिद्ध पुस्तक 'सिंहासन बत्तीसी' में वर्णित सिंहासन एही पुरनका भोजपुर में कहीं गड़ल होखी. दुर्गाशंकर प्रसाद सिंह लिखले बाड़े कि - 'ई दूनो भोजपुर (नया भोजपुर अउर पुराना भोजपुर) गांव के बसावे वाला डुमरांव राजवंश के पूर्वज परमार राज जे मालवा से दूगो विभिन्न समय में एह प्रदेश में आइल रहलें. पहिला बेर तऽ धार (मालवा) के विद्वान राजा भोजदेव (1005 - 1055 ई.) एह प्रदेश पऽ आपन राज्य कायम कऽके पुरनका भोजपुर के बसबलन अउर आ एह के अने के प्रदेशन के राजधानी बनवलन. इहां भोजदेव के बनवावल मंदिर, महल, रंगस्थल, सरोवर, महाराज विक्रमादित्य के महल, 'सिंहासन बत्तीसी' संबंध सिंहासन के गड़े रहे के स्थान, विक्रमादित्य के नवरतन के सभा-भवन आदि के सांकेकित स्थान बड़-बूढऩ द्वारा बतावल जाला. देखे में गांव के उत्तर-पूर्व अउर पश्चिम दिशा में दूर तक बहुत से टीला, सरोवर के जइसन गड्ढा आदि के चिन्ह देखाई पड़ी.'
महापंडित राहुल सांकृत्यायन के मत
महापंडित राहुल सांकृत्यायनजी के विद्वता पऽ कवनो सवाल ना उठावल जा सकेला. उहो एह मत के समर्थन करत लिखले बाड़े (राहुल सांकृत्यायन, किताब महल, इलाहाबाद 8 -10 - 1944) कि - 'भोजपुर नगर शांतनशाह के दादा द्वितीय भोज या भारत के प्रतापी नरपति महाराज भोज प्रथम के नाम पऽ बसल आ भोजपुरी के नाम एही भोजपुर क्षेत्र से भइल.'
भोजपुरी आ हिंदी के सुपरिचित विद्वान लेखक पं उदयनारायण तिवारी अउर पं. कृष्णदेव उपाध्याय कवनो परिचय के मोहताज नइखन. इहो दूनों विद्वानन मनले बाड़े कि मालवा के राजा भोज, बिहार अइले. हालांकि पं उदयनारायण तिवारी (भोजपुरी भाषा अउर साहित्य) आ पं. कृष्णदेव उपाध्याय (भोजपुरी लोक साहित्य का अध्ययन) के कहनाम बा कि मालवा के उज्जैन भोजन के नाम पऽ एह क्षेत्र के नाम भोजपुर कहलाइल, कवनो व्यक्ति विशेष के नाम पऽ ना. प्राचीन काल में इहे लोग एह क्षेत्र पऽ अधिकार कऽके इहां शासन कइलें.
बाकिर लेखक ए. बनर्जी शास्री एह मत के खंडन करत लिखले बाड़े (प्रोसीडिंग्स एण्ड ट्रांजेक्शन्स आफ दि सिक्टींप आल इण्डिया ओरियन्टल कांफ्रेस, पटना, 1930) कि भोजपुर के नामकरण मालवा के राजा भोज के नाम पऽ नइखे भइल, जइसन कि शाहाबाद गजेटियर में उल्लेख बा, बलुक महर्षि विश्वामित्र के यजमान भोज के आधार पऽ भोजपुर कहल गइल. एकर प्रमाण अतने हो सकेला कि महर्षि विश्वामित्र के संबंध डुमरांव के निकट बक्सर से रहल बा.
काहे भोज अइले बिहार ?
ई सवाल सहज मन में उठेला कि आखिर मालवा के राजा भोज बिहार के एह इलाका (डुमरांव, भोजपुर) में काहे अइले. भोजपुरी पऽ शोध करे वाला अनेक लेखक लोग लिखले बाड़े कि भोज द्वितीय के पुत्र जगरदेव 1390 में धार में अलाउद्दीन से लड़ाई में जब हार गइले तऽ उनका पाछे हटे के पड़ल. तब ऊ अपना बेटा शांतनशाह के साथे बिहार के शाहाबाद जिला में आके आपन राज्य कायम कइले. एह बात के समर्थन पंडित राहुल सांकृत्यायन आ कइगो दोसर विद्वान कइले बाड़े.
सभके मालूम बा कि केहू अगर संगम नहाये इलाहाबाद जाला, तऽ ओहिजा के पंडा लोग उनकर नाम पता लिख के राखेले. तऽ दारागंज इलाहाबाद के पंडा माधव प्रसाद के इहवां परमार राजपूतन के वंशावली मिलल बा जवना में जगरदेव या जैसिंह के पूर्वज भोज प्रथम (1005-1055) के भाई उदयादित्य(1059-1087) के पुत्र के चर्चा बा. एकरा बारे में विशेष रूप से चर्चा हेमचंद्र राय के किताब 'दी डायनिस्टीक हिस्ट्री आफ नार्दन इंडिया' के पृष्ठ 877 में बाटे.
जगरदेव के ऐतिहासिकता ओह शिलालेख से प्रमाणित होत बा जवन अदिलाबाद में मिलल बा. एह में 28 गो पंक्ति बा अउर एकर आरंभ 'ओम नम: सूर्याय' से हो रहल बा. शुरूआती पद में सूर्य अउर शिव के स्तुति बा फेर बादमें परमार के उत्पत्ति वशिष्ठ के तप से विश्वामित्र के नाश के खातिर भइल रहे इहे लिखल गइल बा.एही वंश में जगरदेव पैदा भइलन जवन उदयादित्य के पुत्र अउर भोज के भतीजा रहलन.
तऽ कुल्ह मिला के ई कहल जा सकेला कि भोजपुरी के तार मालवा (मध्यप्रदेश) के परमार वंश के प्रतापी राजा भोज से जुड़ल बा. भोजपुर के बसावे के सेहरा उनहीं के माथे बान्हल जाला. बाकिर चूंकि भारतीय इतिहासकारन के बीच एह बात के लेके एकराय नइखे. आ कुल मिला के तीन तरह के मत लोग रखले बा. जवना में सभके आपन-आपन तर्क बा. बावजूद आम आदमी आ भोजपुर के जाने वाला लोग इहे मानेला कि एकर सीधा संबंध राजा भोज से बा. मोटा-मोटी आधार ई कि 'भोज' शब्द से भोजपुर आ भोजपुरी के सीधा संबंध नजर आवता.
भोज, भोजपुर आ भोजपुरी पऽ कुछ अउर लोगन के मत
इहो बात बहुत कम लोग जानेला कि भारत में भोज नाम के कइगो राजा भइलन. परमारे वंश में एह नाम के दू गो राजा अलग-अलग समय में भइलन. एहसे आईं अब आगे देखल जाव कि डुमरांव, बिहार के भोजपुर आ भोजपुरी से आउर कवन कवन भोज राजा, जाति आ चाहे परंपरा के जुड़ाव रहल बा.
इतिहास में कन्नौज के प्रतिहार वंशी राजा मिहिरो भोज के जिकिर बा. भोजपुर से मिहिरो भोज के संबंध बतावल जाला. कुछ इतिहासकार लोग मानेला कि भोजपुर के संबंध राजा भोज से ना होके प्राचीन भोज जाति से बा, जे आदिकाल में एह क्षेत्र में रहत रहे आ बाद में दक्षिण के तरफ चल गइल. एह आधार पऽ भोजपुर के संबंध ऋगवेद के 'इमे भोजा' प्रसंग से जोड़ल जाला.
वेद में भोज आ विश्वामित्र से संबंध
इतिहासकार डॉ. विपिन बिहारी मजूमदार लिखले बाडऩ कि ऋगवेद के तीसरका मंडल के रचना विश्वामित्र कइले रहन. उनकर जन्म कन्नौज में भइल रहे, बाकिर आध्यात्मिक आनंद के तलाश में ऊ गया होत बक्सर पहुंच गइलन. बक्सर के पौराणिक काल में वेदगर्भापुरी भी कहल जात रहे. अइसन मान्यता बा कि महर्षि विश्वामित्र एहिजे उत्तरायण गंगा के किनारे वेद के रचना कइले रहन. डॉ. मजूमदार भी लिखताडऩ कि चूंकि एहिजा के माटी के गर्भ से वेद के उत्पत्ति भइल रहे, एहसे एकर नाम वेदगर्भापुरी परल. विश्वामित्र खातिर जे लोग तप कइले रहे, उनकर उल्लेख ऋगवेद के एगो स्तोत्र में बा-
''इमे भोजा अंगिरसो विरूपा दिवस्पुत्रासो असुरस्य वीरा:.
विश्वामित्राय ददतो मद्यानि सहसावे प्रतिरंत आयु:..7..''
एच. एच. विल्सन एकर अर्थ लिखले बाडऩ कि 'ई त्यागी लोग भोज हऽ. एह लोग के त्याग आ कष्ट के उनकर पुरोहित अंगिरस बदल देले रहन आ एह बहादुरन के स्वर्ग से बाहर करे वाला के विश्वामित्र अपना हजार सालन के शानदार जीवन के त्याग खातिर अर्पित कऽ दीहलन. 'भोज' से संबंधित ऋगवेद के ई स्तोत्र कुछ भरम पैदा कऽ सकेला. एकरा निवारण खातिर ऋगवेदे से एगो दूसर स्तोत्र-
''किं ते कृण्वंति कीक्टेषु गावो नाशिरं दुहे न तपंति धर्म:.
आनो भर प्रमगंदस्य वेदो नौचाशाखं मघवनंघया न:..14..''
एह स्तोत्र में विश्वामित्र इंद्र के प्रार्थना करत कहताडऩ कि कीकटन में ऊ गाय का करताड़ीसन, जेकर दूध ना यज्ञ में रउआ कामे आवता, ना सोम के साथे मिलके पात्र गरम करता. हे इंद्र! ओह नैचाशाख प्रमगंदन के ऊ धन हमरा परजा के दऽ. 'अमरकोष' बतावता कि कीकट देश में अनार्य जाति के लोग रहत रहल. 'त्रिकंदशेष' के लेखक आ हेमचंद्र जइसन कोषकार मगध के संबंध कीकट से जोड़ले बाडऩ. वायु आ गरूड़ पुराण के मुताबिक कीकट प्रदेश गया के क्षेत्र में रहे. प्राचीन काल के कइगो लेखकन के प्रमाणन के नजरअंदाज कइके प्रो. क्षेत्रेश चटोपाध्याय लिखताडऩ कि सतलज से सटल दक्षिण के देश कीकट रहे, जेकरा के कुरूक्षेत्र के नाम से भी जानल जा सकेला. हालांकि डॉ. व्रज कुमार पांडेय आ डॉ. दीपक कुमार राय अपना पुस्तक 'शाहाबाद का प्राचीन इतिहास' में लिखले बाडऩ जा कि प्रो. चटोपाध्याय ऋगवेद के 33 वां स्तोत्र के प्रमाण के बड़ा सफाई से छोड़ देले बाडऩ, जेकर रचना खुद विश्वामित्र कइले रहन-
''ओ षु स्वसार: कारवे श्रृणेते ययां वौ दूरादनसा रथेन.
नि षू नमध्वं भवता सुपारा अघोअक्षा: ..''
एह स्तोत्र से कहीं ई पता नइखे चलत कि विश्वामित्र के जवना कीकट प्रदेश से संबंध प्रो. चटोपाध्याय बतावताडऩ ऊ सतलज से सटल दक्षिण के इलाका रहे. एहसे कीकट के मगध के प्राचीन नाम से ही जोरल ठीक रही. एह आधार पऽ कीकट के भोज जाति के लोगन के पड़ोसी माने के चाहीं. अगर हम अइसन मान के चलतानी तब ई बात साबित हो जाई कि विश्वामित्र इंद्र से कीकटन के संपत्ति अपना भोज परजा के देबे खातिर काहे कहले रहन? एह संदर्भ से भोजन आ कीकटन के बीच विरोध के भी पता चलता. अइसन अनुमान लगावल जाला कि कीकट अनार्य जाति के लोग रहे आ भोज आर्य जाति के. ऋगवेद के एह प्रमाणन के वाल्मीकियो रामायण पुष्ट करता. रामायण के कथा के अनुसार अयोध्या से राम-लक्ष्मण के लेके विश्वामित्र पूरब दिशा में चललन, जहां उनकर आश्रम रहे. ई आश्रम शाहाबाद जिला के बक्सर में रहे, जहां से सोन नदी के किनारे पहुंचे में ओह लोग का पूरा एक दिन लागल रहे. डॉ. राय अपना किताब में लिखले बाडऩ कि जहां तक ऋगवेद में वर्णित शब्द 'भोज' के संबंध भोजपुर से जोरे के प्रयास कइल जाता ओहिजा भोज के प्राचीन करूष देश के एगो जाति के रूप में देखे के चाहीं. ई जाति प्राचीन काल में कीकटन आ करूष के असुरन से निश्चित रूप से ऊंच रहे. संभवत: करूष प्रदेश में जब असुरन के बोलबाला हो गइल होई तब भोज जाति के लोगन के रहल मुश्किल हो गइल होई. ऊ लोग लाचार होके एह क्षेत्र से बाहर चल गइल होई. इहो संभव बा कि जब विश्वामित्र ताड़का आ मारीच जइसन असुरन के विनाश के बाद बाचल-खुचल असुरन के सम्मान देले होइहें तब भोज जाति के लोगन से उनकर घनिष्ठ संबंध बन गइल होइ. संभव बा कि दूनो जातियन के मिलला के बाद भोजन के अस्तित्व एह क्षेत्र में नाम के रूप में खतम हो गइल होखे.
का भोजपुर कन्नौज के प्रतिहार मिहिर भोज बसवले रहलन ?
कन्नौज के प्रतिहार मिहिर भोज के नाम पऽ भोजपुर के स्थापना अउर भोजपुरी के नामकरण करे के सशक्त दावा पृथ्वीसिंह मेहता आपन पुस्तक, 'बिहार एक ऐतिहासिक दिग्दर्शन' में करत बाड़े. पृथ्वीसिंह मेहता लिख रहल बाड़े कि गुर्जर प्रतिहार मिहिर भोज आपन नाम से भोजपुर किला के स्थापना कइलें. ऊ मालवा के राजा भोज से भोजपुरी के संबंधन के बात खारिज करत लिखत बाड़े कि मालवा के राजा भोज महमूद गजनवी के समकालीन रहें अउर बिहार से उनकर कवनो संबंध ना रहे. बाकिर आपन एह तर्क के संबंध में ऊ कवनो ठोस प्रमाण ना दिहलन. अलबत्ता पृथ्वीसिंह मेहता मान रहल बाड़े कि 'भोजपुर राजा भोज के बसावल हऽ, ई बात जनता में आजतक प्रचलित बा, बाकिर साथे-साथ ऊ लिख रहल बाड़े कि कन्नौज के सम्राट मिहिर भोज के भुलइला के चलते लोग आज धार (मालवा) के राजा भोज के ओकर संस्थापक मान बइठलें.'
जयचंद्र विद्यालंकारो लिखताडऩ कि मिहिर भोज के 55 साल (836-890 ई.) आ उनकर बेटा महेंद्र के 17 साल (890-907 ई.) के शासनकाल तक अंग प्रदेश के छोड़ के पूरा बिहार पऽ प्रतिहार वंश के शासन रहे. मिहिर भोज के राज्य के सीमा के पूर्वी छोर बिहार रहे. पाल वंश के शासकन के रोके खातिर मिहिर भोज शाहाबाद जिला में अपना नाम से भोजपुर किला के स्थापना कइलन. उनका नाम पऽ ओह जगह के नाम भोजपुर पड़ल अउर एह क्षेत्र में बोलल जाये वाली बोली के नाम भोजपुरी. एह मत के इतिहासकारन के मानल बा कि मालवा के राजा भोज के नाम से भोजपुर आ भोजपुरी के संबंध जोड़ल ठीक नइखे. तर्क ई बा कि मालवा के बोली आ संस्कृति के एह क्षेत्र से कवनो तालमेल नइखे. एहसे ई कहल ठीक नइखे कि परमार वंशी राजा भोज के नाम पऽ भोजपुरी भाषा, संस्कृति आ बोली के निर्माण भइल.
बिहार एक सांस्कृतिक परिचय के लेखक डॉ. कैलाश कुमार मिश्र लिख रहल बाड़े कि 'उत्तर भारत में सन्
836 ई. के करीब रामचन्द्र के बेटा भोज मिहिर गद्दी पऽ बइठलें. भोज के गद्दी पऽ बइठते स्थिति बदल गइल. देवपाल के हरा के ऊ जल्दिए कन्नौज वापस ले लिहलस अउर भिन्नमाल के जगह कन्नौज के आपन राजधानी बनवलस. हिमालय में कश्मीर के सीमा तक के प्रदेश जीत के ऊ अपना राज्य में शामिल कऽ लिहलस अउर आपन पश्चिमी सीमा ओहिजा से मुलतान के अरब राज्य तक पहुंचा दीहलें. पूरब में मिहिर भोज के राज्य के सीमा बिहार तक रहे. राजा देवपाल उनका से पश्चिमी बिहार (प्राचीन मल्ल देश) छीन लिहलन. मिहिर भोज के ग्वालियर प्रशस्ति (इपिग्राफिका इंडिका-भाग 12 , पृ. 156) से ई साफ हो रहल बा कि ऊ धर्मपाल के पुत्र देवपाल के हरवले रहन, इनकर उत्तराधिकारी विग्रहपाल अउर नारायण पाल के ना जइसन कि मजुमदार (दि हिस्ट्री ऑफ दी गुर्जर प्रतिहारस - बी. एन. पुरी, पृष्ठï 63 ) मान रहल बाड़े. साथे-साथे सारन जिला के दिघवा-दुवौली
( इंडियन एंटिक्वेरी - भाग 12 , पृष्ठ 112) नामक गांव में मिलल ताम्रपत्र से ई बात सिद्ध हो रहल बा कि प्रतिहार भोज के राज्य गोरखपुर अउर सारन तक रहे.
मालवा आ गोरखपुर के मल्लराष्ट्र में बा कवनो संबंध?
एगो आउर दिलचस्प तथ्य देखीं. बहुत लोग एकरा के खारिज कऽ दीहीं. बाकिर तथ्य पऽ धेयान देहल जरूरी बा. राज बली पाण्डेय के अनुसार मालवा के उत्पत्ति गोरखपुर (उ. प्र.) में स्थित प्रसिद्ध मल्लराष्ट्र के माल्ला लोगन से भइल बा.
'माल्ला' से पहिले ' मालवा' चाहे 'मलाया' शब्द के उत्पत्ति भइल, जवन कालांतर में 'मालवा' के रुप में जाना जाये लागल. माल्ला लोग सूर्यवंश के इक्ष्वाकुअन के वंशज रहें. वाल्मिकी रामायण के मोताबिक लक्ष्मण के पुत्र चंद्रकेतु के माल्ला के रुप में बतलावल गइल बा. जे मल्लराष्ट्र के स्थापना कइलें रहें. मल्लवन के सूर्यवंशी होखे के प्रमाण बौद्ध साहित्यन में भी मिल रहल बा. बाकिर माल्ला शब्द से ही मालवा के उत्पत्ति के पर्याप्त प्रमाण नइखे मिल रहल.
बिहार सरकार के मंत्री के बयान
बहुत देर से सही, बाकिर बिहार सरकार अब भोजपुर ऐतिहासिक स्मारक डुमरांव के प्रसिद्ध नवरत्नगढ़ किला के भग्नावशेष के संरक्षण के बात कहे लागल बिया. बिहार सरकार के कला-संस्कृति मंत्री डॉ. सुखदा पांडेय कहली कि 'भोजपुर में स्थित नवरत्न गढ़ के संरक्षित करे खातिर राज्य सरकार के तरफ से प्रयास चल रहल बा. बक्सर के जिलाधिकारी के एकर निरीक्षण कइके रिपोर्ट भेजे के हुकुम दीहल गइल बा. बहुत जल्दी डीपीआर तैयार कइके एह किला के घेराबंदी करावल जाई. अइसन बनावल जाइ कि एकरा के देखे खातिर पर्यटको लोग आवे.'
बाकिर अबहियों बिहार सरकार भोज, भोजपुर आ भोजपुरी के बीच संबंध पऽ शोध करावे के कवनो आश्वासन नइखे दीहले. द संडे इंडियन के माध्यम से भोजपुरिया लोगन के मांग बिहार के सरकार से बा कि ऊ एह रहस्य से परदा उठावे खाती एकरा पऽ शोध करावे.
(दिल्ली से देवेन्द्र नाथ तिवारी, डुमरांव (बिहार) से पंकज भारद्वाज, भोपाल
(मध्य प्रदेश) से राजु कुमार आ
पंकज कुमार के इनपुट के साथे)
जइसे अयोध्या में ना मिलिहें कवनो रघुवंशी ओही तरे भोज क्षेत्र में भोजपुरिया!
रमेश शर्मा,
वरिष्ठ पत्रकार, उपाध्यक्ष राष्ट्रीय एकता परिषद, भोपाल
राजा भोज भारतीय संसकृति के यशश्वी हस्ताक्षर अउर नक्षत्र रहनी, जिनका शासनकाल में भारत वास्तुकला, साहित्य, स्पेश साइन्स के क्षेत्र में व्यापक प्रगति कइलस जवन उनका शासन काल में रचल गइल पुसतकन से प्रमाणित हो रहल बा. उनकर सामराज्य मालवा से लिहले ईरान के सिमा तक फइल रहे. बाकिर विदेशी आक्रमणकारी आक्रांता अउर उनकर दरबारी इतिहासकार राजा भोज के एगो यथार्थ के बजाय एगो मीथक साबित कइलन. अइसन ऊ खाली भोजे के साथे ना बलुक विक्रमादित्य अउर विजयनगरन के साथे भी कइलें. बीतल 1000 साल के इतिहास पऽ
नजर डाल के देखीं तऽ रउआ पता लागी कि राजनैतिक उथल-पुथल अउर आक्रमण के चलते लोगन में एक क्षेत्र से दुसरे क्षेत्र में पलायन करे के उदाहरण खूब मिली. ईहे कारण बा कि कईगो विकसित सभ्यता अउर संस्कृति के आस्तिव विलीन हो गइल चाहे दोसर शब्दन में कहीं तऽ धूमिल हो गइल. ई एह तरे जइसे अयोध्या के आस-पास आ रउआ केतनो खोजला पऽ कवनो रघुवंशी नजर ना अइहें ठीक ओही तरे संरक्षण अउर संवर्धन के अभाव में भोजपुर से भोज संस्कृति छिन्न भिन्न हो गइल.
आज एह बात के जरुरत बा कि राजा भोज जइसन महान राजा के विषय में अउर जादा शोध होखे के चाही तबे जाके ओह राजा भोज अउर भोजपुरी के संबंध में अउर पुख्ता जानकारी निकल के सामने आई.
भोजपुर में स्थित नवरत्न गढ़ के संरक्षित करे खातिर राज्य सरकार के तरफ से प्रयास चल रहल बा. बक्सर के डीएम के एकर निरीक्षण कइके रिपोर्ट भेजे के हुकुम दीहल गइल बा. जल्दिए डीपीआर तइयार कऽके ई किला अइसन बनावल जाई कि एकरा के देखे खातिर पर्यटको लोग आवे.
डॉ. सुखदा पांडेय,
कला अउर संस्कृति मंत्री, बिहार
भोजपुरिया संस्कृति के अवशेष खाली भोजपुरे ना बलुक दक्षिण-पूर्व के देशन में आजुओ कवनो ना कवनो रूप में मिलेला. अतने ना वृहत्तर भारत के निरमानो भोजपुरिए कइले रहलें, रउआ एही बात से अंदाजा लगा सकत बानी कि एह भोजपुरी भाषा चाहे संस्कृति के गरिमा के केतना गौरवशाली बा.
डॉ. योगानंद शास्त्री,
विधान सभा अध्यक्ष, दिल्ली विधान सभा
राजा भोज के भोजपुरी से संबंध के बात पऽ हम जरूर शोध कराइब.
शिवराज सिंह चौहान, मुख्यमंत्री, मध्य प्रदेश
भोजपुरी भाषा- साहित्य, संस्कृति के प्रसार- प्रचार अउर संवर्धन खातिर भोपाल में भोजपुरी अकादमी के स्थापना भइल बड़ा जरुरी बा. सरकारी सहयोग मिलला के बाद भोजपुरी के भोज से संबंधन के पता चली अउर फेर से ई संबंध ओही ऊंचाई पऽ पहुंच जाई जइसन ई राजा भोज के समय में रहे.
कुंअर प्रसाद,
अध्यक्ष, भोजपुरी एकता मंच, भोपाल
'हिंदी हमार आन हऽ, तऽ भोजपुरी पहचान हऽ'
डॉ.आनंद पयासी से पंकज कुमार के बातचीत के खास अंश...
डॉ. आनंद पयासी,
पूर्व सचिव, मध्य प्रदेश शासन
सबसे पहिले अपना बारे में बताईं..?
हमार जन्म 8 मई 1951 के मध्य प्रदेश में भईल. हमार शिक्षा दीक्षा भी मध्य प्रदेश में भईल. मध्य प्रदेश विधानसभा में प्रमुख सचिव पद पऽ रहत सेवा निवृत्त भईनी.
अपना रचना के बारे में बताई...?
हमार प्रमुख रुप से प्रकाशित किताबन में 'कबीर देखो जग बौराना, 'नानक हउमै रोग बुरे, 'शेख फरीद इह तन होसी खाक, गहरे पानी पैठ, 'गुरु गोविंद सिंह जिन प्रेम कियो तिनही प्रभ पायो, 'रविदास इह जनम तुम्हारे लेखे, अनगढ, अउर नक्सलियन से संबंधित 'शहीद की बेटी प्रकाशित भईल बा. तिरुवल्लुवर जी पऽ हमार किताब प्रकाशित होखे वाला बा. कईगो भोजपुरी कविता भी हम लिखले बानी. जब हम मारीशस गइल रहीं तऽ ओहीजा भोजपुरी में कविता के पाठ कइले रहीं.
मध्य प्रदेश के बोलियन में भोजपुरी भाषा से बड़ा समानता देखे के मिलेला, रउवा आपन विचार बताईं..?
असल में संस्कृत भाषा ही सब भाषा सनके जननी हऽ. एही से बहुते सारा भाषा सब में बोले जाए वाला बहुते शब्दन में काफी समानता मिलेला. जहां तक भोजपुरी आउर मध्य प्रदेश के सवाल बा तऽ हम बतावल चाहतानी कि एह प्रदेश के बोलियन में चाहे ऊ बुंदेली होखे, बघेली होखे भा मालवी होखे भोजपुरी भाषा के साथे ई सब बोलियन में काफी समानता देखे के मिलेला. कई गो शब्द अइसन बाडे सन जवन भोजपुरी अउर ई सब बोलियन में समान रुप से बोलल जाले सन. सबसे बड़ बात ई बा कि भोजपुरी भाषा के जड़ भी कहीं ना कहीं मध्यप्रदेश से जुडल बा. हं, एकरा पऽ अगर शोध होइ तऽ अउर भी बात सामने आई. भोजपुरी एह चलते भी काफी लाकप्रिय बा, काहेंसे की एह भाषा में काफी लालित्य बाटे.
का मध्यप्रदेश में भी भोजपुरी अकादमी स्थापित होखे के चाहीं ....?
देखीं जतने भाषा के फैलाव होई ओतने बढिय़ा होई. दिल्ली में अउर बिहार के राजधानी पटना में भोजपुरी अकादमी पहिले से ही खुल चुकल बा. कईगो विश्वविद्यालयन में भोजपुरी के पढ़ाई शुरु हो चुकल बा. तऽ अगर मध्य प्रदेश में भी अगर भोजपुरी अकादमी खुली तऽ ई सार्थक कदम होई.
भोजपुरी से हिंदी के कवनो खतरा तऽ नइखे..?
कवनो खतरा नइखे. बलुक भोजपुरी जेतने बढ़ी हिंदी ओतने मजबूत होई. आज भोजपुरी भाषा भी दुनिया के कईगो देशन में बोलल जा रहल बा. लगभग हरसाल सौ से जादा भोजपुरी फिल्म बन रहल बाड़ी सन. बहुत सारा पत्र पत्रिका अउर कईगो भोजपुरी चैनल शुरु हो चुकल बा.
एगो भोजपुरी में कहावत बा कि-
हिंदी हमार आन हऽ, तऽ भोजपुरी पहचान हऽ.
एह से भोजपुरी से हिंदी के कवनो खतरा नइखे. हिंदी पेड़ हऽ तऽ भोजपुरी शाखा हवे.
भोज के भोजपुरी से संबंध ज्ञात नइखे
भोज शोध संस्थान, धार के निदेशक दीपेंद्र शर्मा से राजु कुमार के बातचीत के खास अंश...
दीपेंद्र शर्मा,
निदेशक, भोज शोध संस्थान
भोज शोध संस्थान के माध्यम से रउआ कवना तरे काम कऽ रहल बानी?
संस्थान पिछला 10 साल से कार्यरत बा अउर परमार वंश के प्रतापी आ यशस्वी राजा भोज पऽ शोध कार्य कऽ रहल बा. हमरा इहां एगो पुस्तकालय अउर कला विथिका बा. हमार कोशिश बा कि राजा भोज के बारे में जादा से जादा जानकारी सामने आवे. उनका बारे में कइगो किंवदंतियो बाड़ी सऽ, बाकिर उनका ऐतिहासिक रूप से प्रमाणित कइल आ सभ तथ्यन के सामने लावे के काम संस्थान के माध्यम से कइल जा रहल बा. राजा भोज के शासनकाल अउर उनकर वंशजन के शासनकाल के साथे-साथे धार के इतिहास के समझे खातिर लगातार शोध जारी बा. राजा भोज खुद एगो ख्यातिलब्ध लेखक रहलन. उहां के 84 ग्रंथन के रचना कइले बानी, जवना में से 22गो बांचल बा. हमार कोशिश बा कि ओह सब पांडुलिपियन के चाहे उनका कॉपियन के एहिजा लावल जाव अउर उनका बारे में नई जानकारियन के दुनिया से साझा कइल जाव.
का धार के परमार वंश के राजा भोज के बिहार के भोजपुर क्षेत्र से कवनो संबंध रहल बा?
अबहीं तक अइसन कवनो प्रमाण सामने नइखे आइल बा. बाकिर जइसन कि हम पहिलहीं बतवनी कि राजा भोज के बारे में अबहीं व्यापक शोध ना हो पवले बा. शोध के दरम्यान लगातार नई जानकारी सामने आ रहल बाड़ी सऽ. कश्मीर, सोमनाथ अउर दक्षिण भारत में उनका द्वारा बनाई गइल जल संरचना सब के बारे में जानकारी मिलल बा. पूर्वांचल से भी जानकारी मिलल बा कि ओहिजा से मिलल कुछ अवशेष से राजा भोज के संबंध रहल बा. फेर भी बिहार के भोजपुर क्षेत्र से कवनो तरे के संबंध के अबहियो कवनो साक्ष्य हमरा नजर ना आइल बा. हं, भोपाल के लगे स्थित भोजपुर अउर शिवमंदिर से राजा भोज के संबंध रहल बा.
बाकिर कुछ दस्तावेजन आ विद्वानन के शोध में एह बात के जिकिर बा कि बिहार के भोजपुर के राजा भोज से संबंध रहल बा?
धार के राजा भोज पऽ लिखल गइल इतिहास में एह बात के जिकिरहम ना देखले बानी. बाकिर आगे के शोध में कवना तरे के बात सामने आई, ई कह पावल अबहीं मुश्किल बा. हमरा लगे अबहीं 7गो पांडुलिपि बाड़ी सऽ, जवना में एकर कवनो जिकिरनइखे. अमेरिका में रेवा प्रसाद द्विवेदी बाड़े, जिनका लगे कवनो पांडुलिपि होखे के पता चलल बा. जयपुर में एगो सज्जन के लगे 6गो पांडुलिपि बाड़ी सऽ, जवना में से चारगो भोज पऽ आ 2गो मुंज पऽ बा. एह सबके अध्ययन के बाद संभव बा कि कुछ नई जानकारी हमरा सामने आवे.
भोजपुरी बोली के बारे में भी ई कहल जात बा कि राजा भोज के वंशज ही बिहार के भोजपुर में शासन करे के दरम्यान विकसित कइले रहन?
जब तक कवनो साफ प्रमाण ना मिल जाता कि ओह भोजपुर से धार के राजा भोज चाहे उनका वंशजन के कवनो संबंध रहल बा, तब तक अइसन कह पावल मुश्किल बा. संस्थान अपना शोध के दरम्यान एह दिशा में भी धेयान देई. बाकिर एगो बात साफ बा कि राजा भोज अउर उनका वंशजन के जवना क्षेत्रन के साथे संबंध मिलल बा, ओहिजा जलाशय आ शिव मंदिर के निर्माण जरूर देखे में आइल बा. अइसे में भोज नाम से जुड़ल क्षेत्रन में मानव निर्मित प्राचीन जल संरचना आ शिव मंदिर होखे पऽ अनुसंधान कइल जाये के चाहीं.
मालवा के पंवार राजपूतन के वंशावली
परमार (पंवार) वंश के राजघरानन में अउर पंवार राजपूतन के एकलौता पंडा, राय माधव पांडे, दारागंज, इलहाबाद के इंहा मिलल वंशावली के आधार पऽ ई कहल जा सकत बा कि 'विक्रमादित्य से लेके जयदेव शाह तक 61 पीढ़ी अउर जयदेव शाह से लिहले वर्तमान डुमरांव नरेश के राजकुमार तक कुल 80 पीढ़ी होई. आ प्रत्येक सदी में 4 गो पुश्त होखे के मोटा- मोटी अंदाजा लगावल जाईं तऽ पवांर राजपूतन के पीढिय़न के समय करीब 2000 साल आई अतने ना एकरा के महज संयोग कह के नकारल नइखे जा सकत. विक्रम संवत के समय भी ईहे बा.
कृष्ण राज (?)
वैरी सिंह (ÓÓ)
सीयक (ÓÓ)
वाक्पति राज (ÓÓ)
वैरी सिंह (ÓÓ)
श्री हर्ष (सीयक 949 - 72)
मुंज (974 - 97)
सिंधुराज (नव साहसांक) 1009 ?
भोज (त्रिभुवन नारायण 1009- 42)
जय सिंह (1055- 59)
उदयादित्य (1080-86)
लक्षमदेव (?)
नर वर्मा (1104- 33)
यशो वर्मा (1134- 35)
जय वर्मा (?)
अजय वर्मा ( 1199)
विंध्य वर्मा (1215)
सुभट वर्मा (?)
अर्जुन वर्मा (1223)
देवपाल (1235)
जयार्जुन देव (1255- 57)
जयवर्मा (2) 1257- 60
जयसिंह (3) 1288
अर्जुन वर्मा (2) 1352
भोज (2) 1005- 1155
जय सिंह (4) 1309 ? 1390 ?
जहां तक राजा भोज के भोजपुरी से संबंध के बात बा तऽ एह विषय में राहुल सांकृत्यायन जी जवन कहले बानी ऊहे प्रमाणिक बा, काहेंकि एकरा से पहिले भोजपुरी के चर्चा कवनो जगहा नइखे. अगर कहीं मिलबो करेला तऽ खाली ऋगवेद में जहां भोजगढ़ के उल्लेख बा.
जितेंद्र वर्मा,
समीक्षक अउर लेखक, पटना
राजा भोज से भोजपुरी के संबंध चाहे रिश्ता ओही तरे बा जइसे पानी से मछरी के. एह पऽ कवनो किंतु परंतु के सवाले नइखे. राहुल सांस्कृत्यायन जी अउर पं. उदय नारायण तिवारी भोजपुरी अउर भोज के लेके जवन मत पेश कइले बानी ऊ अकाट्य, अभाज्य सत्य हऽ.
संतोष पटेल,
संपादक, भोजपुरी जिनगी, दिल्ली
सन् 1998 में भोपाल में विश्व भोजपुरी सम्मेलन के सफल आयोजन भईल. ओह घड़ी के महामहिम राज्यपाल कुरैशी साहब हमनी के भोजपुरी अकादमी के स्थापना के आश्वासन दिहलन. आ ईहो कहलें रहलन कि अकादमी राजा भोज के नगरी भोपाल से भोजपुरी के पड़तालो करी.
सी.वी. दूबे,
उपाध्यक्ष, विश्व भोजपुरी सम्मेलन, भोपाल, मध्य प्रदेश
अपना पुरखन पुरनियन के निशानी के सहेजे में सरकारी बेरूखी के अंदाजा एही बात से लगावल जा सकत बा कि नवरतन गढ़ किला आजु भोजपुर में ना बक्सर जिला में बा. हम भोजपुरी अकादमी के माध्यम से गृह मंत्रालय के एगो प्रतिवेदन संउपले बानी, जवना में एह विरासत के सहेजे के मांग शामिल बा.
प्रो. रविकांत दुबे,
अध्यक्ष, बिहार भोजपुरी अकादमी, पटना
सांच कहीं तऽ जे कवनो भाषा, कला चाहे संस्कृति के लालन- पालन करे ला, ओही के नाम पऽ ओह भाषा, कला चाहे संस्कृति के नाम पड़ जाला. एह से ई कहला में कवनो हरज नइखे कि राजा भोजे के नाम पऽ कबो 'लोक भाखाÓ के नाम से जानल जाये वाली एह भाषा के नाम 'भोजपुरी पड़ल.
डॉ. गुरूचरन सिंह 'गुरू,
महामंत्री, अखिल भारतीय साहित्य सम्मेलन, पटना
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva san_Deva san_Deva bho_Deva hne_Deva awa_Deva bho_Deva san_Deva san_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mai_Deva mai_Deva bho_Deva bho_Deva bho_Deva bho_Deva awa_Deva awa_Deva bho_Deva awa_Deva awa_Deva bho_Deva mai_Deva bho_Deva awa_Deva bho_Deva bho_Deva bho_Deva hin_Deva mai_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mar_Deva mai_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva mai_Deva awa_Deva bho_Deva mai_Deva hin_Deva mar_Deva hin_Deva mai_Deva mai_Deva awa_Deva awa_Deva san_Deva san_Deva san_Deva mai_Deva bho_Deva san_Deva san_Deva san_Deva mai_Deva mai_Deva bho_Deva san_Deva awa_Deva mai_Deva bho_Deva mar_Deva bho_Deva bho_Deva mar_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva awa_Deva